Nokia 515

Disain

Nokia 515 korpus on tehtud ühest tükist anodeeritud ja liivapritsitud alumiiniumist ning ekraani katab kergelt kumer kriimustuskindel Corning Gorilla Glass 2, mis on polariseeritud, kasutamaks päikesevalguse käes, klahvid on tehtud sarnaselt kumeralt polükarbonaadist. Telefoni kõrgus on 114 mm, laius 48 mm ja paksus 11 mm. Tugeva korpuse tõttu kaalub telefon 101 grammi ning on seega omas klassis küllaltki kaalukas. Nokia 515 on tavalise klassikalise T9-tüüpi klaviatuuriga, paremal küljel asuvad kaks helitugevusnuppu, mis vastavalt seadistavad kas heli tugevamaks või vaiksemaks. Telefonil on 2,4-tolline QVGA- (240×320 pikslit) lahutusvõimega ekraan, mille pikslitihedus on 166 pikslit tolli kohta. Ekraan suudab kuvada 262 000 värvitooni. Mobiiltelefon on saadaval kolmes värvitoonis: must, valge või kuldne.

Ühenduvus

Nokia 515 ülalt võib leida 3,5 mm pulkpistikupesa audio peakomplekti jaoks ning Micro USB-B sünkroonimise ja laadimise tarvis. Ekraani üleval asub kuular ja telefoni tagumisel küljel kõlar. Mobiiltelefoni klahvide vahel asub mikrofon. Seadme allosas asub pisike auk, mille abil on võimalik spetsiaalse nõela abil tagumine kaas eemaldada, mis paljastab aku ning Micro-SIM-kaardi ja MicroSD-kaardi pesa, kuhu saab panna kuni 32 GB MicroSD-mälukaarte. Nokia 515 on saadaval nii ühe kui ka kahe SIM-kaardiga mudelina. Lisaks on mobiiltelefonil Bluetooth 3.0, mis toetab järgmisi profiile: A2DP 1.2, AVRCP 1.4, GAVDP, HFP 1.5, HSP 1.1, OPP 1.1, PBAP 1.0, SAP, SPP, SDAP. Lisaks lubab Bluetooth kasutada ka P2P-jagamist rakenduse BT Slam abil.
Mobiilsidest toetab Nokia 515 GSM-võrke sagedustel 850 MHz, 900 MHz, 1800 MHz ja 1900 MHz ning HSDPA-võrke sagedustel 900 MHz ja 2100 MHz. GSM-ühenduse maksimaalne allalaadimiskiirus on 236,8 kbit/s ja üleslaadimiskiirus 236,8 kbit/s. HSDPA-ühenduse maksimaalne allalaadimiskiirus on aga 7,2 Mbit/s ja üleslaadimiskiirus 5,76 Mbit/s.

Kaamera

Nokia 515 tagaküljelt võib leida 5-megapikslise kaamera, mis suudab pilte teha maksimaalse lahutusvõimega 2592×1944 pikslit. Kaamera kasutab teravustamiseks fookusetüüpi Full Focus tehnoloogiat (EDOF). Samuti on kaameral kolmekordne digitaalne suum ja LED-välk. Lisaks nendele on kaameral veel näotuvastustehnoloogia (mis võimaldab teha telefoni juhiste peale ka endast pilti) ja täisekraani suuruses pildinäidik. Nokia 515 kaamera suudab ühtlasi teha kuni 100-kraadiseid panoraamvõtteid ja sarivõtteid kuni viis kaadrit sekundis.
Telefoni kaamera saab videot salvestada maksimaalse resolutsiooniga 320×240 ja 30 kaadrit sekundis. Ühtlasi on video suum kahekordne digitaalne suum. Video salvestamise vorminguks on 3GP/H.263 või MP4/MPEG-4.

Aku

Nokia 515 kasutab Nokia BL-4U tüüpi liitiumioonakut mahutavusega 1200 mAh pinge juures 3,7 V. Nokia lubab aku kestuseks ooteajal kuni 38 päeva (912 h). 2G-võrgus lubatakse kõneaega kuni 10,4 tundi ja 3G-võrgus kuni 5,3 tundi.

Tarkvara

Nokia 515 operatsioonisüsteemiks on Symbian Series 40 versioon 6. Funktsionaalsust lisab operatsioonisüsteemile Java tugi, tänu millele saab telefonis kasutada ka Java-rakendusi.Uusi rakendusi saab alla laadida Nokia rakendustepoest Nokia Store.

E-post

E-posti rakendus töötab nii POP3-, IMAP- kui ka SMTP-protokolliga, seadistada saab ka mitu kasutajat. Ühtlasi omab rakendus ka SSL-tuge, mis teeb võimalikuks näiteks Gmaili kasutamise.
Lisaks sellele toetab e-posti rakendus ka manuseid ning nende kuvamist ja allalaadimist.

Muud rakendused

Lisaks sellistele tavalistele rakendustele nagu diktofon, kalkulaator, kell, kalender, teisendi, märkmed, äratuskell, meeldetuletused, ülesandeloend, sõnaraamat ja maailmakell, tuleb Nokia 515 ka mõne kaasaegsema suhtlusmeediarakendusega nagu Facebook ja Twitter. Veebis surfamiseks pakub Nokia aga enda loodud rakendust Nokia Xpress Brauser, mis laadib lehed enne Nokia enda serverites ära, tihendab need ja saadab alles siis telefoni, et vähendada andmemahtude koormust ning lühendada veebilehtede laadimise aega.